Hof hoor hoe seun (6) op toneel sterf | News24
Hof hoor hoe seun (6) op toneel sterf
Tefelo DikoleFoto: Charné Kemp
Die hooggeregshof in Kimberley het Donderdag (03/05) gehoor dat 'n seuntjie (6) wat 'n aanvaller wou keer om sy ma te verkrag, so erg gesteek is dat hy op die toneel dood is.
Die seuntjie is ná die voorval as 'n held vereer.
Tefelo Dikole (31) word in die hooggeregshof daarvan aangekla dat hy op 12 Augustus 2016 in Jan Kempdorp vir Kutlwano Garesape met 'n gebreekte bottelnek doodgesteek het en dat hy sy ma, Segomotso Evelyn Garesape, naby die proefplaas wou verkrag.
Dikole het haar gepootjie, met haar gestoei en haar op die grond vasgedruk om haar te verkrag.
Die staat voer aan Garesape het die oggend saam met haar twee seuns Kutlwano die jongste, en 'n ander minderjarige seun skool toe gestap toe Dikole agter hulle verskyn het en R2 gevra het.
Sy was ongemaklik omdat Dikole saam met hulle bly stap het.
Dikole het haar met die gebreekte bottel aangeval.
Klein Kutlwano het Dikole begin slaan om hom van sy ma te probeer aftrek. Dikole het die seuntjie twee keer opgetel en neergegooi.
Hy het hom ook gewurg en verskeie kere met die gebreekte bottel gesteek. Dikole het die seun na die treinspoor gesleep.
In vroeëre getuienis het Gare­sape getuig sy het haar sterwende seun in haar arms vasgehou. Hy het gevra dat sy hom 'n laaste keer soen.
Samual Moeng, 'n ooggetuie, het gister getuig dat die oorlewende seun by hulle aangekom en huilend om hulp gevra het. By die spoorlyn het Moeng-hulle gesien hoe 'n man oor die seun buk en daarna weghardloop.
Die beseerde seuntjie het sy hemp opgelig om te wys hoe erg hy gesteek is.
Moeng en sy twee kollegas het Dikole agternagesit. Hy het by 'n steeg in die Proefplaas-woonbuurt ingehardloop. Dikole het met 'n voorwerp te voorskyn gekom en twee keer na Moeng gesteek en toe weggehardloop.
Volgens 'n ander ooggetuie, Bolekoemang Cecil, wat die beskuldigde sedert sy skooldae ken, het die beskuldigde later teenoor hom erken hy het die seun doodgemaak.
"Hy was woedend dat ek hom daaroor uitgevra het, siende dat die seun nie my kind is nie."
Pierre Fourie van Regshulp SA het namens Dikole verskyn. Adv. Mathaise Kgatwe kla aan. Regter L. Vuma sit op die bank. Die saak duur voort.